Зөвлөмж -2

Худалдаа, үйлчилгээний газруудад “ЗАРАГДСАН БАРААГ БУЦААХГҮЙ” гэсэн мэдээллийг мэр сэр тавьсан харагддаг. Энэ нь хууль эрх зүйн хувьд хир нийцэж байгаа талаар дараах мэдээллийг хүргэе.

Хэрэглэгчийн эрхийг хамгаалах тухай хуульд хэрэглэгч чанар, аюулгүй байдлын шаардлага хангасан бараа хэрэглэх, ажил, үйлчилгээгээр хангуулах эрхтэй гэж заасан байдаг.

Хэрэглэгчийн эрхийг хамгаалах тухай хуулийн 5 дугаар зүйлийн 1-д “Хэрэглэгч эрх бүхий байгууллагаас баталсан стандарт, техникийн нөхцөл, барилгын болон эрүүл ахуй, ариун цэврийн норм, фармакопей, жор, түүнчлэн хууль тогтоомж, гэрээгээр тодорхойлсон зохих чанар, тоо хэмжээ, аюулгүйн шаардлагыг хангасан бараа хэрэглэх, ажил, үйлчилгээгээр хангуулах эрхтэй” гэж заасан байдаг.

**Гэтэл хэрэглэгч чанаргүй, тоо хэмжээ, иж бүрдэл нь дутуу, үйлдвэрлэлийн доголдолтой, согог гэмтэлтэй барааг худалдан авсан тохиолдолд хэрэглэгч гомдлоо гарган, хохирлоо барагдуулах эрхтэй байхад Худалдаа үйлчилгээ эрхлэгчид ч энэ шаардлагыг хангаж ажиллах ёстой байтал “ЗАРАГДСАН БАРААГ БУЦААХГҮЙ” гэсэн бичиг тавьж, хэрэглэгчийг хохироох улмаар өөрсдийн үүрэг хариуцлагаас мултрах гэж ийм аргыг хэрэглэж байна.**

**Өөрөөр хэлбэл үүнийг зөрчил гэж ойлгож болно. Энэ бол хуулийг гуйвуулж хэрэглэгч таныг хохироох магадлалтай аргын нэг хэлбэр юм.**

Аливаа бизнес эрхлэгч иргэн, аж ахуйн нэгжүүд худалдаа, үйлчилгээ явуулахдаа дараах үүргийг хангаж ажиллах ёстой. Үүнд:

* Үйлдвэрлэгч, худалдагч, гүйцэтгэгчийн зах зээлд нийлүүлж байгаа бараа, ажил, үйлчилгээ нь хэрэглэгчийн амь нас, эрүүл мэнд болон хүрээлэн байгаа орчинд гэм хор учруулахгүй байх, заавал мөрдөх стандартын болон техникийн зохицуулалтын шаардлагыг хангасан байна.
* Үйлдвэрлэгч, худалдагч, гүйцэтгэгч хэрэглэгчээс бараа, ажил, үйлчилгээний чанарын доголдлын талаар тавьсан шаардлагыг хуульд заасны дагуу барагдуулах үүрэг хүлээнэ.
* Үйлдвэрлэгч, худалдагч барааны баталгаат хугацааны шаардлагыг хангасан бараа борлуулах үүрэгтэй. Чанарын шаардлага хангаагүй бараа борлуулсан тохиолдолд хэрэглэгчийн шаардлагаар түүнийг буцаан авч үнийг хэрэглэгчид олгоно.
* Үйлдвэрлэгч худалдагч, гүйцэтгэгч барааны аюулгүй байдлын шаардлагыг хангаагүйгээс хэрэглэгчийн эрүүл мэнд, эд хөрөнгө, хүрээлэн байгаа орчинд учирсан гэм хорыг хуульд заасны дагуу арилгана.
* Үйлдвэрлэгч, худалдагч, гүйцэтгэгчээс хэрэглэгчид бараа, ажил, үйлчилгээтэй холбоотой худал мэдээлэл өгөхийг хориглоно.
* Бараа, ажил, үйлчилгээг хууран мэхлэх, төөрөгдүүлэх, хүч хэрэглэх замаар худалдах, гүйцэтгэх, хэрэглэгчийн эрхийг хохироосон гэрээ байгуулахыг хориглоно.

Үүнээс гадна Хэрэглэгчийн эрхийг хамгаалах тухай хуулийн 13, 14, 15 дугаар зүйл, заалтуудад үйлдвэрлэгч, худалдагч, гүйцэтгэгчийн үүргийг тус тус заасан байгаа.

Харин үйлдвэрлэгч, худалдагч, гүйцэтгэгч энэ үүргээ хангаагүй, биелүүлээгүй бол хэрэглэгч та тус хуулийн 6 дугаар зүйлд заасны дагуу Үйлдвэрлэгч, худалдагч, гүйцэтгэгчийн буруугаас учирсан гэм хорыг арилгуулах, хохирлоо нөхөн төлүүлэх талаар шаардах эрхтэй байна. Тухайлбал, барааны доголдлыг үнэ төлбөргүйгээр арилгуулах, барааны үнийг доголдлын хэмжээтэй дүйцүүлэн бууруулах, доголдолтой барааны оронд тухайн төрлийн доголдолгүй бараагаар солих, эсхүл барааг буцаан өгч, үнийг тооцож авах гэх мэт.

Хэрэглэгч Таны худалдан авахыг хүссэн бараа, бүтээгдэхүүн өөр худалдаа, үйлчилгээний газар, дэлгүүр, лангуу дээр худалдаалж л байгаа. Магадгүй үнэ болон чанарын хувьд илүү ч байхыг үгүйсгэхгүй. Тиймээс Та сонголтоо зөв хийж заавал “ЗАРАГДСАН БАРААГ БУЦААХГҮЙ” гэсэн бичигтэй газраас сонголтоо хийхгүй байхыг зөвлөж байна.

ХЭРЭГЛЭГЧИЙН ЭРХИЙГ ХАМГААЛАХ ГАЗАР

2017 он