**Та өөрийгөө бидэнд танилцуулна уу?** Миний бие Увс аймгийн Зүүнхангай сумын харъяат. Улаанбаатар хотод 10 дугаар ангиа 1972 онд дүүргэж ЗХУ-ын Эрхүү хотын Улс ардын аж ахуйн дээд сургуулийг 1978 онд Уул уурхайн инженер-эдийн засгийн мэргэжлээр төгссөн. 1978 оноос Улсын төлөвлөгөөний комиссын Төлөвлөлтийн хамтын ажиллагааны хэлтэст мэргэжилтэн, 1988 оноос Төлөвлөгөө, эдийн засгийн улсын хорооны Хамтын ажиллагааны хэлтэст мэргэжилтэн, 1990 оноос Нийгэм, эдийн засгийн хөгжлийн улсын хорооны Хамтын ажиллагааны хэлтэст мэргэжилтэн, 1991 оноос Үндэсний хөгжлийн яамны Эдийн засгийн хамтын ажиллагааны бодлогын газарт ахлах эксперт, хэлтсийн дарга, 1992 оноос Үндэсний хөгжлийн газрын Эдийн засгийн хамтын ажиллагааны бодлогын газарт ахлах мэргэжилтэн, Ерөнхий захирлын үүрэг гүйцэтгэгч, 1994 оноос Европын Холбооны Тасис хөтөлбөрийн Зохицуулах товчооны Гүйцэтгэх захирал, 2004 оны 10 сараас Монгол Улсын Шадар сайдын ахлах зөвлөх, 2005 оны 1 сараас Шударга бус өрсөлдөөнийг хянан зохицуулах газрын дэд дарга, 2008 оноос Сангийн яамны Зээл, тусламжийн нэгдсэн бодлого, зохицуулалтын газрын дарга, 2012 оны 9 сараас Монгол Улсаас БНХАУ-д суугаа ЭСЯ-нд Худалдаа, эдийн засгийн зөвлөхөөр ажиллаж байлаа. Улсад 37 жил тасралтгүй ажиллаад одоо тэтгэвэртээ сууж байна. Монгол Улсын Засгийн газрын Хүндэт өргөмжлөл, Эдийн засгийн байгууллагын тэргүүний ажилтан, Банк, санхүүгийн тэргүүний ажилтан, Төрийн албаны зөвлөлийн хүндэт өргөмжлөл, Гадаад харилцааны яамны хүндэт өргөмжлөл, Ардын хувьсгалын 80 жилийн медаль, Их Монгол улс байгуулагдсан 800 жилийн ойн медаль, Худалдааны байгууллагын 85 жилийн ойн медаль, Санхүү, эдийн засгийн албаны хүндэт тэмдэг, Алтан гадас, Хөдөлмөрийн Гавьяаны улаан тугийн одонгоор тус тус шагнагдсан.

**Байгууллага анх үүсгэн байгуулагдах үед нөхцөл байдал хэр байв?** Шударга бус өрсөлдөөнийг хориглох тухай хуулийг 1993 онд УИХ-аас баталж гаргасан байсан л даа. Манай улсад зах зээлийн өрсөлдөөнийг зохицуулж байсан туршлага, ижил төстэй үйл ажиллагаа эрхэлдэг байгууллага, ажиллах мэрэгшсэн боловсон хүчин ч аль алин нь байсангүй. Ер нь бол бизнес урсгалаараа явж байлаа. Томоохон бизнес эрхлэгчид монополь, давамгай байдлаа өөрийн эрх ашгийн төлөө ашиглаж, бусдыгаа дарамталж байлаа. Шударга бус өрсөлдөөний талаар ярьдаг улс төрчид, эдийн засагчид маш цөөхөн байсан даа. Хууль гарчихаад байхад түүнийг хэрэгжүүлэх байгууллага байгаагүй гэж дахин хэлмээр байна. 2004 онд шинээр байгуулагдсан Засгийн газар харин нойрноосоо сэрсэн мэт энэ асуудлыг сөхөж гаргаж ирсэн юм.

**Тухайн үед ямар ямар хүндрэл бэрхшээлтэй тулгарч байсан бэ?** Миний бие Монгол Улсын Шадар сайд Ч.Улааны тушаалаар 2004 оны 12 дугаар сарын 28-наас Шударга бус өрсөлдөөнийг хянан зохицуулах газрын дэд даргаар томилогдож 2008 оны 1 дүгээр сарын 18 хүртэл ажилласан юм. Засгийн газрын 4 дүгээр байранд байрны захиргаа, Төрийн өмчийн хороо, Санхүүгийн зохицуулах хорооны удирдлагуудтай ярьж тохирсоны дагуу 7 өрөө гаргуулж 2005 оны 1 дүгээр сарын 12-ны билэгт сайн өдөр лам багш залж ном уншуулж, арц хүж уугиулан энэ байгууллагын суурийг тавьсан юм. Сангийн яамтай тохиролцсоны үндсэн дээр цалингийн сангаа батлуулж аваад ширээ сандал, компьютер худалдаж авах мөнгөтэй боллоо. Байгууллага маань 33 хүнтэй, Засгийн газрын тохируулагч агентлагийн статустай ажилласан. Байгууллагаа байршуулах байр олох, ажиллах хүмүүсээ сонгож авах, ажиллагсадаа ширээ сандал, компьютерээр хангах, бүтэц, зохион байгуулалтаа батлуулах, ажлын чиглэлээ гаргах, төлөвлөх, хэрэгжүүлж эхлэх зэрэг ажлаас гараагаа эхлүүлж билээ. Эхний үед ажлаа төгс мэдэхгүйгээс болж сайд, дарга нарт бангадуулах үе их гардаг байлаа. Гэсэн ч бид бууж өгөөгүй дээ. Бизнест шударгаар өрсөлдөх асуудлыг анх удаагаа нийгэмд танилцуулж, Шударга бус өрсөлдөөнийг хориглох тухай хуулийг зөрчсөн, бизнесээ шударга бусаар явуулж байгаа олон үйлдлүүдийг баталгаажуулж хэвлэл мэдээллийн хэрэгслэлээр зарлаж таслан зогсоох ажлыг хийсэн юм. Зарим нэг жишээ дурдахад Мобикомоос 75 төгрөгөөр мессэж явуулдаг боллоо гэж зарлаад үнэн чанартаа 104 төгрөгөөр үйлчилгээ үзүүлж байсныг манай улсын байцаагч нар тогтоож болиулснаар зөвхөн нэг жилд 10.0 орчим тэрбум төгрөг ард иргэдээс илүү авах байсныг таслан зогсоож чадсан. Нефтийн бүтээгдэхүүн импортлогч компаниуд ОХУ татвараа нэмсэн гэсэн шалтгаанаар хоорондоо үгсэн хуйвалдаж, нэмэхээс өмнө, хямд үнээр оруулж ирсэн бүтээгдэхүүний жижиглэнгийн үнийг нэмэгдүүлснийг хууль бус гэдгийг тогтоож өөрчлүүлэх зэрэг олон ажлыг богино хугацаанд амжуулсан юм.

Бизнес эрхлэгчдийн зүгээс төрийн байгууллага дарамталж байна гэсэн мэдэгдэл гарч л байлаа. Сурах бичгийн тендерийн будлиан, онгоцны түлш нийлүүлэх, нефть бүтээгдэхүүний жижиглэнгийн үнэ нэмэх, давамгай болон монополь байдлыг тогтоох зэрэг асуудлаар улсын байцаагчдын гаргасан дүгнэлтийг зөвшөөрөхгүй шүүхдэх тохиолдолууд олон удаа гарсан даа. Өндөр албан тушаалын зарим дарга, сайд нараас шахалт, сүрдүүлэг үзүүлэх байдал ч ажиглагдаж байсан. Ер нь тал талаас шахалт дарамт их байсан даа. Монополь компанитай тэмцээд яах юм бэ, сурах бичгийн тендерийн шалгалтыг зогсоо гэх мэт яриа их байсан. Бид гарцаагүй зөв баримтаар үнэн зөв дүгнэлт гаргаж актаа тавьсан болохоор айх зүйл байгаагүй. Манай байгууллага Шударга бус өрсөлдөөнийг хориглох тухай хуулийн дагуу буруутай аж ахуйн нэгжийг тогтоож, торгох эрхтэй байсан. Харин торгуулийн дээд хэмжээ 250000 төгрөг байсан юм. Энэ торгуулийн хэмжээг зарим бизнес эрхлэгчид тоодоггүй байсан юм. Бид торгуулиа тавиад энэ талаар олон нийтэд зарлаж эхэлсэн нь тэдгээрийн бизнесийн нэр хүндэд нөлөөлж эхэлсэн гэж боддог юм. Нэг жишээг санаж байна. ХААН банкны нэг салбар шалгалтын явцад давамгай байдлаа ашиглан хууль зөрчсөн байсан нь тогтоогдсон тул дээд хэмжээгээрээ торгоод байцаагчийн дүгнэлт, актаа гардуулж өгтөл та нар дахин 100 удаа тогтоосон ч бид төлчихөөд л үйл ажиллагаагаа явуулж болох юм байна гэж хэлж байж билээ. Үүнээс үүдэн торгуулийн хэмжээ хэтэрхий бага байна, хууль маань хүчгүйдэж байна, тиймээс хуулиа өөрчлөх хэрэгтэй гэдгийг ойлгосон юм. Ингээд Шударга бус өрсөлдөөнийг хориглох тухай хуулийг шинэчлэн найруулахаар ажлын хэсэг байгуулж, практик, бодит байдал дээр үндэслэн хуулиа өөрчлөхөөр яаралтай ажиллаж эхэлсэн юм. Хэд хэдэн удаа өргөн хэлэлцүүлэг хийлгэж, Засгийн газрын хуралдаанаар хэлэлцүүлж, УИХ-д өргөн барьсан юм. Хожим шинэчлэн найруулсан хуулийн төсөл маань бага зэргийн өөрчлөлттэйгөөр батлагдсан байна билээ.

**Хүний нөөцөө хэрхэн бүрдүүлэн ажиллаж байсан бэ?** Би 3 жил гаруй хугацаанд ажиллахдаа эвсэг, ажилсаг, харьцангуй залуу хамт олныг бүрдүүлж чадсан гэж үздэг дээ. Гэхдээ бид бүгд шинэ, ажлаа юунаас эхлэхээ бараг мэдэхгүй байсан. Хэрхэн ажиллахыг зааж өгөх хүн ховорхон үе байлаа. Ажилд орох сонирхолтой хүмүүсийн анкет маш олныг цуглуулж аваад маш сайн судалж үзээд боломжтой гэсэн хүнээ агентлагтаа авсан даа. Сонгож ажиллуулж байгаа ажилтнуудаас зарим нь 2-3 сар болоод ажлын ачааллыг даахгүй явсан хүмүүс ч байсаныг нуугаад яахав. Манай ажилтнуудын 21 нь төрийн албанд огт ажиллаж байгаагүй байсан юм. Төрийн албаны шалгалтанд хүмүүсээ маш сайн бэлтгүүлсэн. Шалгалт өгөх өдөр нь амралтын өдөр байлаа. Санаа зовоод гэртээ сууж чаддаггүй нилээд хуушуур, хэдэн халуун сав цай аваад шалгалт авч байгаа газар давхиад очлоо. Манайхан бөөн баяр бүгд шалгалтандаа тэнцсэн байсан. Өрсөлдөөний асуудлын тодорхой сэдвүүдийг ажилтнууддаа өгч нарийвчлан судлуулаад нийт ажилтнууддаа зориулан дотоод сургалтыг олон удаа зохион байгуулж байлаа.

Б.Гарьд, Г.Хаянхирваа, Ц.Бумхорол, Б.Оюунцэцэг, Ц.Цэгмид, С.Цогтгэрэл О.Мөнхзул, Б.Мөнхханд, Т.Мөнгөнцэцэг, Б.Ариунаа, Д.Лхагвасүрэн, Д.Гантөмөр, Ж.Сүглэгмаа, Ц.Тэрбиш зэрэг боловсрол мэдлэг, туршлагатай хүмүүстэй гар нийлэн ажиллаж Монгол Улсын өрсөлдөөний байгууллагын анхны суурийг тавьсандаа баяртай байдаг даа.

**Шинэ байгууллага Олон улсын дэмжлэг хэрхэн авч байв?** Миний бие байгууллагынхаа ажилтнуудыг сургах, дадлагажуулах, гадаад харилцаагаа өргөжүүлэн хөгжүүлэхэд ихээхэн анхаарч ажилласан. Манай байгууллагатай ажил төстэй үйл ажиллагаа явуулдаг Япон, БНСУ, Тайваны Шударга худалдааны хорооны эрх үүрэг, хийж байгаа ажлыг их судалсан даа. Мөн Улаанбаатарт суугаа гадаад орнуудын ЭСЯ-дтай холбоо тогтоох, шинэ байгууллагаа мөн хийж байгаа ажлынхаа явцыг танилцуулах уулзалтыг хамгийн түрүүнд хийсэн юм. Энэ уулзалтанд зөвхөн Франц, Туркийн ЭСЯ-ны 2 ажилтан ирсэн юм. Уг нь олон газраас төлөөлөл ирнэ гэж аминдаа чамгүй бэлтгэсэн байсан юм. Тайваны, БНСУ, Япон, Туркийн Шударга худалдааны хороод, ОХУ-ын Холбооны Монополийн эсрэг албатай холбоо тогтоож чадсан юм. Тайваны Тайпей хотын төлөөлөгчийн газрын тэргүүний туслалцаатайгаар Тайваны Шударга худалдааны хороонд албан ёсны айлчлал хийж тус байгууллагын шугамаар зохион байгуулагддаг олон улсын хурал, зөвлөлгөөн, семинаруудад тогтмол оролцох, зөвхөн манай ажилтнуудад 7-14 хоногийн групп сургалтад жил бүр явуулж байхаар тохиролцсон юм. Мөн иж бүрэн 60 ширхэг компьютер буцалтгүй тусламжаар авсандаа их баярлаж байдаг юм. Мөн БНСУ, Япон, Туркийн Шударга худалдааны хороод, ОХУ-ын Холбооны Монополийн эсрэг албанд айлчлал хийж хүмүүсээ сургах талаар тохиролцсон нь бүрэн хэрэгжсэн юм. Олон улсын өрсөлдөөний байгууллагуудын сүлжээ гэдэг байгууллагын албан ёсны гишүүнээр элссэн. Эдгээр ажлууд манай байгууллагын залуу ажилтнуудын идэвх санаачлагыг улам өрнүүлж, ажлын дөртэй болгох, агентлагын цаашдын үйл ажиллагаа өргөжихөд чухал үүрэг гүйцэтгэсэн гэж бодож байна. Тайваний Шударга худалдааны хорооны урилгаар Тайваньд албан ёсны айлчлал хийж, тусламж хүссэний дагуу иж бүрэн 60 компьютер бэлгэнд авч байлаа.

**Тухайн үед Өрсөлдөөний байгууллагыг олон нийт хэрхэн хүлээн авч байв?** Эхний үед манай байгууллагыг юу ч хийх чадваргүй, улсын мөнгө үргүй зарцуулсан хэсэг хүмүүс гэж хүлээж авсан байх. Нилээд олон удаа өрсөлдөөний асуудлаар өргөн хэлэлцүүлэг хийж хуулиа танилцуулах ажлыг хийсэн юм. Ард иргэдийн санал асуулгыг авах тусгай утас ажиллуулж эхэлсэн бөгөөд манай улсад бизнес маш бохир аргаар явагдаж байгаа талаар шүүмжлэл их ирж байлаа, мөн бидэнд зөвлөгөө өгөх, өргөдөл гомдол гаргах нь аажмаар ихэссэн юм.

**Өрсөлдөөний байгууллага байснаараа нийгэмд ямар ач холбогдолтой гэж Та үздэг вэ?** Маш товчоор хэлбэл бизнес шударгаар явагдаж бизнесийн цэвэр орчин бүрдэнэ. Ингэснээр жирийн ард иргэд үр ашгийг нь хүртэнэ.