**Шударга өрсөлдөөн зөвхөн бизнест биш,**

**бүхий л салбарт байх ёстой**



Бид Зах Зээл Судлалын Хүрээлэнгийн захирал Ч.Нэргүйтэй монгол дахь өрсөлдөөний орчин, хууль эрх зүйн байдал болоод зах зээлийн хөгжил, төлөв байдлын талаар ярилцлаа.

**Та манай байгууллагын гишүүнээр олон жил ажилласан хүн. Монгол улсад шударга өрсөлдөөний орчин нөхцөл ямар байна, ямар асуудлууд тулгарч байна, тэдгээрийг хэрхэн шийдвэрлэх талаар өөрийн санал бодлоо бидэнтэй хуваалцаач.**

Өрсөлдөөний тухай хууль батлагдаад 7 жил өнгөрч байна. 2015 онд Өрсөлдөөний газрын эрх үүрэгт зарим нэг зохицуулалт хийх төдийгээр хуулийн өөрчлөлт хязгаарлагдсан. Аливаа улсад өрсөлдөөний хууль нь бизнесийн харилцааны гол гол зохицуулалтуудыг агуулж байдаг тул маш сайн судалж, бусад хууль тогтоомжуудтай нягт уялдуулсан байх шаардлагатай байдаг. Нөгөө талаар бизнесийн орчин нөхцөл түргэн өөрчлөгдөн шинэчлэгдэж байна. Иймээс өрсөлдөөний тухай хууль, холбогдох бусад хууль, дүрэм, журмуудад өөрчлөлт оруулах цаг нь болсон хэмээн үзэж байна. Өрсөлдөөний тухай хуульд ч энэ талаар тодорхой тусгаж ШӨХТГ-т үүрэг болгосон байгаа.

Өрсөлдөөний тухай хуулийн 14.1-д “ ШӨХТГ нь ... өрсөлдөөний бодлогыг улсын хэмжээнд хэрэгжүүлэх, аж ахуй эрхлэгч, хэрэглэгчдийн эрх ашгийг хамгаалах чиг үүрэг бүхий төрийн захиргааны байгууллага мөн” гэж заасан. Гэтэл өрсөлдөөний талаар төрөөс баримтлах бодлого өнөөг хүртэл боловсруулагдаагүй, батлагдаагүй нь шударга өрсөлдөөнийг нэмэгдүүлэх, өрсөлдөөний таатай орчин бүрдэхэд ихээхэн саад, хязгаарлалт болж байна. Үүнээс үүдэн өмчийн хэлбэр үл харгалзан төрийн өмчийн болоод гадаадын хөрөнгө оруулалттай, түүнчлэн дотоодын олон аж ахуйн нэгжүүд шударга бусаар өрсөлдөх, өрсөлдөөний хууль тогтоомж зөрчих явдал нэмэгдэж байна. Энэ нь төр бизнесийн болоод өрсөлдөөний “тоглоомын дүрэм”-ийг зөв, шударгаар л бүрдүүлж өгөөгүйтэй шууд холбоотой. ШӨХТГ нь хуулиар хүлээсэн эрх, үүргийнхээ хүрээнд зах зээлийн болоод бизнес эрхлэгчдийн санал бодол, хэрэгцээ шаардлагад тулгуурлан Өрсөлдөөний тухай хуулийг нэн яаралтай шинэчилж батлуулах хэрэгтэй байна.

Өрсөлдөөний хуульд оруулах өөр нэг зарчмын асуудал бол маргаан шийдвэрлэх механизм юм. Өрсөлдөөний талаарх маргаан нь нэг талаас төр, нөгөө талаас иргэн, бизнес эрхлэгчдийн хоорондын маргаан юм. Гэтэл энэ маргааныг шүүх / төрийн өмнөөс ажилладаг/ хянан шийдвэрлэдэг нь үндсэн хуульд заасан хүн бүр шүүхийн өмнө тэгш байх зарчимтай зөрчилддөг. Иймээс өрсөлдөөний талаарх маргааныг шийдвэрлэдэг, чадварлаг, мэргэжлийн, туршлагатай экспертүүдээс бүрдсэн хөндлөнгийн шүүхээр шийдвэрлүүлж байх нь зүйтэй бөгөөд ШӨХТГ-ын дэргэд ийм байгууллага байгуулсан ч болохгүй гэх зүйлгүй.

Төр өөрөө бизнес эрхлэж байна гэсэн гомдол, шүүмжлэл сүүлийн үед их гарах болсон. Төрийн өмчийн бизнесийн аж ахуйн нэгж компаниуд олноор бий болсон нь үүнтэй холбоотой. Хувийн хэвшлийн ямар ч компани, хэдий том, хөл дээрээр тогтсон байсан ч төртэй өрсөлдөж чадахгүй. Иймээс ШӨХТГ энэ асуудалд анхаарлаа хандуулах хэрэгтэй байна. Ялангуяа сүүлийн жилүүдэд тодорхой салбаруудад чиглэсэн хөтөлбөр, төсөл / тухайлбал үнэ тогтворжуулах хөтөлбөр гэх мэт/ хэрэгжүүлж шударга өрсөлдөөнд харш үйл ажиллагааг төрөөс бодлогоор дэмжин явуулж байгаад анхаарах хэрэгтэй байгаа юм.

**Бизнесийн байгууллагууд зах зээлд шударгаар өрсөлдөж чадаж байна уу? хэрэв үгүй бол юу үүнд нөлөөлөөд байна?**

Монгол улс хууль цаазат орон, хэрэв иргэн бүр, аж ахуйн нэгж бүр хууль журмаа даган биелүүлээд явдаг бол шударга өрсөлдөөн өөрөө аяндаа бүрэлдээд бий болчихно. Гэтэл нөгөө талаас дагаж мөрдөх ёстой хууль журам нь өөрөө тодорхой бус, элдэв саад хориг ихтэй байдаг нь бизнес эрхлэгчдэд маш их бэрхшээл учруулдаг. Бизнес өргөжин тэлж өсөж хөгжиж байх ёстой. Гэтэл өрсөлдөөний хуульд зүй ёсны монополь болон давамгай байдалтай аж ахуйн нэгж гэсэн тодорхойлолт гаргасан нь аж ахуйн нэгжүүд жижгэрэх, задлан бутрах нөхцөлийг бүрдүүлж байна.

Монгол улс зах зээлийн, тэр дундаа чөлөөт зах зээлийн эдийн засагт шилжээд бараг 30 шахам жил болох гэж байна. Гэтэл зах зээлтэйгээ зөрчилдсөн, бизнесийн аж ахуйн нэгжүүдийг өсөж томрох, үйл ажиллагаагаа өргөжүүлэх явдалд саад болсон олон хууль журам байна.

Ямар ч улс үндэсний аж ахуйн нэгжүүдээ шударга бус өрсөлдөөнөөс хамгаалах бодлого явуулдаг. Хэдийгээр бидэнд гадаадын хөрөнгө оруулалт хэрэгтэй ч дотоодын бизнес эрхлэгчид, тэдний зах зээлийг хамгаалах, өрсөлдөх чадварыг нь дээшлүүлэх ёстой. Хөгжлөөрөө дэлхийд тэргүүлэгч, хамгийн баян орон АНУ гэхэд л үндэсний аж ахуйн нэгжүүдээ яаж, хэрхэн хамгаалж байна? Манай хоёр хөрш БНХАУ, ОХУ зах зээлээ, үндэсний үйлдвэрлэгчдээ гадны зах зээл, өрсөлдөөнөөс хэрхэн хамгаалж байна гэдгийг бид сайн судалж туршлага авах хэрэгтэй байна.

Бизнесийнхэн элдэв дарамт шахалтад орж хууль бус үйл ажиллагаа явуулах нь сүүлийн үед нэмэгдэх хандлагатай байгаад ШӨХТГ анхаарах хэрэгтэй байгаа юм. Зөвхөн өрсөлдөөн яриад, зөрчил гаргасан аж ахуйн нэгжүүдийг торгож шийтгээд суух бус, бизнесийн орчинг сайжруулах, шударга өрсөлдөх орчин нөхцөлийг бүрдүүлэхэд танай байгууллага бусад бизнесийн байгууллага, холбоод, ТББ-тай нягт хамтран ажиллах хэрэгтэй байна.

Төрийн байгууллагуудаас гаргаж буй өрсөлдөөнийг хязгаарлаж хорисон, шударга бус өрсөлдөөнийг бий болгосон бүхий л хууль журмуудыг нэг бүрчлэн судалж засч залруулах чиглэлд дорвитой ажил хийх хэрэгтэй. Хуулиар энэхүү үүрэг ШӨХТГ-т оногдсон байдаг.

**Та түрүүн чөлөөт зах зээлийн эдийн засагт шилжээд 30 шахам жил болж байна гэсэн. Манайд чөлөөт зах зээлийн эдийн засаг ер нь хир хөгжиж байна? Энэ нь манай зөв зам мөн ү?**

Өнөөдөр монгол улс хөгжлийнхөө хүндхэн үеийг туулж байна. Төрөөс баримталж буй бодлого, авч хэрэгжүүлж буй үйл ажиллагаа, арга хэмжээнээс манай орны цаашдын хөгжил дэвшил, ирээдүй ихээхэн хамаарахаар болоод байна.

Манай улсын сонгосон “чөлөөт зах зээлийн эдийн засаг”-аар замнасан өнгөрсөн 26 жил ард иргэдийн амьдралд, улс орны хөгжил цэцэглэлтэд ямар нөлөө үзүүлэв, энэ нь бидний ганц зөв зам мөн үү? гэдгийг шүүн тунгаах, ярилцах цаг болоод байна. Учир нь 2008-2009 оны болон өнөөдрийн дэлхий нийтийг хамарсан эдийн засаг, санхүүгийн хямралууд нь тогтолцооны асуудал болоод байгааг олон орны эрдэмтэн судлаачид судалж, тогтоогоод байгаа нь бидний хувьд асуудлыг арай өөр өнцгөөс, илүү бодитойгоор харах, шүүн тунгаах боломжийг олгож байна. Иймээс монголчууд бид 26 жил зорьж тэмүүлж ирсэн чөлөөт зах зээлийн эдийн засгийн замаар /free market economy/ цаашдаа замнах нь зөв үү, эсвэл өөр алтернатив сонголт байна уу, бид юунд алдаж юуг онов гэдгээ эргэн нэг харж, бүгдээр хэлэлцэн ярилцах, санал бодлоо уралдуулах цаг болжээ.

Газрынхаа доор болон дээр асар их баялагтай мөртлөө хүн амынх нь гуравны нэгээс илүү нь нэн ядуу өдөр хоногоо өнгөрөөсөн амьдралтай, баялагийн хуваарьлалт шударга бус цөөн хүний гарт хэт төвлөрсөн, байгаль орчны бохирдол хэрээс хэтэрсэн, хүний эрхийг бүдүүлгээр зөрчих болсон өнөөгийн монголын энэ нийгэм бидний хүсэн хүлээж, тэмүүлж ирсэн тэр **хүмүүнлэг, иргэний ардчилсан нийгэм** мөн үү? Бид нөгөө зорьж тэмүүлээд байгаа чөлөөт зах зээлийн эдийн засгийн тогтолцооны үр дүн нь ийм байх ёстой юм уу, энэ тогтолцоонд шилжихийн тулд бидний авч хэрэгжүүлсэн олон бодлого шийдвэр, арга хэмжээнүүд зөв үү, аль эсвэл “буруу замаар будаа “ тээчихэв үү?

Цаашид улс орноо хөгжүүлэх, ард түмний ахуй амьдралыг сайжруулахын тулд, “хүн шиг амьдрахын” тулд яах ёстой юм, улс төрийн болоод эдийн засгийн бодлого, хууль тогтоомж, үйл ажиллагаандаа салхи оруулж өөрчлөлт шинэчлэл хийх хэрэгтэй юу, өөрсдийн оюун ухаанаар улс орноо авч явах уу, аль эсвэл хатуухан үгээр хэлэхэд гадныхны бодлого шийдвэрийг үг дуугүй аялдан дагах уу? ер цаашдаа монголд улс тусгаар тогтносон, бие даасан улс орон байж чадах уу гэсэн олон асуултууд та биднээс хариултаа нэхэж байна.

**Эцэст Танай Зах Зээл Судлалын Хүрээлэн ойрын үед ямар судалгаа шинжилгээ хийж байна?, эсвэл хийхээр төлөвлөж байна, өөрийн байгууллагын талаар товч танилцуулаач.**

Манай хүрээлэн 1990 оны 05 дугаар сарын 05-нд тухайн үеийн Сайд нарын Зөвлөлийн тогтоолоор байгуулагдаж байсан түүхтэй. Дөнгөж зах зээлд шилжиж эхэлж байсан үе тул бидний гаргасан бодлогын судалгаа, шинжилгээ, гарын авлагууд нь зах зээлийн эдийн засгийн бодлого, шийдвэр гаргахад тодорхой хувь нэмрээ оруулж ирсэн байгууллага.

Бид үйл ажиллагаагаа зах зээл, эдийн засаг, бизнесийн чиглэлээр төрөл бүрийн судалгаа, шинжилгээ хийх, олон нийтийг мэдээ мэдээллээр хангах, бизнес, худалдаа, эдийн засгийн төрөл бүрийн сургалтууд зохион байгуулах, ном гарын авлага гаргахад голлон чиглүүлж байна. Мөн хүрээлэнгийнхээ дэргэдэх “Экспорт академи”-аар дамжуулан гадаад худалдаа эрхлэгч байгууллага, хувь хүмүүс, аж ахуй нэгжид орчин үеийн мэдлэг, мэдээллийг өгөх ажлыг хийж байна. Манай гадаад худалдаа эрхлэгчдийн нийтлэг сул тал буюу алдаа бол олон улсын худалдааны мэдлэг дутмаг байдаг явдал юм. Иймээс манай Экспорт Академи энэ талын мэдлэг боловсролыг богино хугацаанд чанартай олгоход анхааран ажиллаж байна.

Бид монгол улсын түүхий эдийн экспортын гол гол нэр төрлийн бараа бүтээгдэхүүний үнэ ханш, хэтийн төлөвийг сар бүр гаргаж байна. Түүнчлэн гадаадын банкны салбарыг монголд байгуулах нь зөв үү? зах зээлийн эдийн засгийн алдаа оноо, сургамж, аялал жуулчлалын зах зээлийн чиг хандлага зэрэг удалгааны ажлуудыг сүүлийн үед хийгээд байна. 2017 оны 5 сараас эхлэн Монгол банктай хамтран монголд анх удаа “Худалдан авалтын менежрийн индекс” буюу “Purchasing Managers’ Index-PM ” судалгааг явуулжахаар бэлтгэл ажлаа хангаад байна.